Gaan De Lille-ondersteuners ŉ nuwe party stig?Patricia de Lille (Foto: Phando Jikelo/African News Agency/ANA) Sterk gerugte is in Kaapstad in omloop dat ondersteuners van die voormalige Kaapse burgemeester, Patricia de Lille, ‘n politieke party gaan stig om die DA en die ANC by die stembus te takel. Die groeiende hoeveelheid Kaapse DA-stadsraadslede wat uit die party en die stadsraad bedank (en in die proses hul inkomstes prysgee) staan nou op nege, en onder hulle tel sommige van die Kaap se bekendste en mees gerespekteerde politici. Hoewel al nege tot dusver die swye bewaar en De Lille gesê het sy sal haar eie toekomsplanne eers oor twee weke bekend maak, is die nuus uit ingeligte bronne naby aan De Lille dat ‘n nuwe politieke party waarskynlik is. So ‘n party sal homself afstem op die vul van die gaping tussen die DA en die ANC as ‘n nie-rassige party met bewese bestuursvaardighede wat sal fokus op die belang van armes. Die mening dat daar ruimte vir so ‘n party in die Wes-Kaap bestaan, wortel in die toestand van die provinsie se twee grootste partye, die DA en die ANC. Die Wes-Kaapse DA steier die afgelope jaar van een krisis na die volgende. Van die agt Wes-Kaapse tussenverkiesings waaraan die party hierdie jaar deelgeneem het, het hulle in sewe verswak vergeleke met 2016, terwyl hulle in die res van die land groei. Boonop het hulle beheer verloor oor verskeie munisipaliteite, maar geen nuwe munisipaliteite bygekry nie. Die nare manier waarop die De Lille-kwessie hanteer is, en die bewese leuens wat oor haar vertel is en vervalsings wat oor haar versprei is, het die DA se beeld benadeel en hom kiesersteun gekos, soos die uitslae wys. Boonop het baie van die verskille tussen De Lille en van die meer neo-konserwatiewe wit Engelse lede van die Wes-Kaapse DA (wat voorgee om liberaal te wees, maar gevestigde belange beskerm) gegaan oor behuisingsbeleid, met De Lille se planne vir meer inklusiewe behuising, spesifiek in Seepunt, wat om elke hoek en draai gekniehalter is deur DA-lede wat graag voorgee hulle is die armes ter wille. In die Wes-Kaapse ANC gaan dit nog erger. Een van die provinsiale leiers van die party moes homself onlangs verdedig teen ‘n klag dat hy ‘n partylid ernstig aangerand het en ‘n ANC-raadslid is een van diegene wat gearresteer is op ‘n aanklag dat hy aandadig was aan die klaarblyklike sluipmoord op ‘n ander ANC-raadslid in Knysna. Wat tans nog nie bepaalbaar is nie, is wat De Lille se rol in so ‘n nuwe party sal wees. Sy het verskeie aanbiedinge om te oorweeg en besluite om te neem in die volgende paar weke.